「小雲」起孖 皇馬逼和拜仁慕尼黑
2024年05月01日 08:00
東網電視
更多新聞短片
雲尼斯奧斯祖利亞今仗射入2球。(Getty Images)
周三(1日)凌晨歐聯4強首回合戰況峰迴路轉,拜仁慕尼黑主場出擊,一度落後之下反超前,但皇馬展現堅韌後勁,比賽末段博到12碼逼和2比2。「銀河艦隊」翼鋒雲尼斯奧斯祖利亞成為主角,今仗射入2球,成為賽事史上第4位連續3屆4強入波球員,同列馬倫、C朗、奇雲迪布尼睇齊。
拜仁慕尼黑恃地利優勢,一開波就主攻,哈利卡尼,利萊辛尼先後起腳,都非常有威脅。不過,皇馬企穩陣腳後反攻,並一針見血,上半場24分鐘,卻奧斯送出美妙直傳,雲尼斯奧斯祖利亞單刀射入打開紀錄。拜仁失守後,亦不乏攻勢,包括哈利卡尼主射罰球斜出。
換邊後,皇馬幾乎拉開紀錄,卻奧斯禁區內無人看管之下起腳,僅被門將紐亞飛身撲出。拜仁避過一劫,果然有後福,戰至53分鐘,利萊辛尼右路個人突破後,勁射入網扳平,打破個人25場入球荒。
呢支德甲勁旅士氣大振,僅過3分鐘,中場穆斯亞拿殺入禁區,被皇馬右閘盧卡斯華斯基斯踢跌,球證判罰12碼,哈利卡尼主射入波,為拜仁反超前2比1。拜仁之後攻勢一浪接一浪,包括哈利卡尼射門僅斜出。
拜仁慕尼黑拉唔開紀錄,為失波埋下伏線,戰至83分鐘,中堅金玟哉禁區內踢跌洛迪高高斯,輪到皇馬獲得12碼,雲尼斯奧斯祖利亞主射入網,個人梅開二度。根據OPTA統計,呢位23歲巴西國腳由2021/22年球季計起,喺歐聯累積創造30球,包括入15球及15次助攻,屬於同期創造最多歐聯入波嘅球員,佢亦當選今場最佳球員。
兩隊今場打和2比2之後,將於5月9日凌晨踢次回合賽事。